En 2020 a chestión realizada per o president Ibrahim Boubacar Keïta en relación a la situación de seguranza y a la chestión politica yera cada vegada mas qüestionada dando puesto a protestas en a carrera cada vegada mas freqüents lideradas per una coalición heterochenia de chefes relichiosos, politicos y sociedat civil denominada Movimiento d'o 5 de Chunio. En agosto de 2020 una colla de chovens d'as Fuerzas Armadas de Mali levoron a cabo un devantamiento militar. Lo proceso desembocó en a elección en setiembre de 2020 d'un president interino, Ba N'Daou, o lider d'o golpe Coronel Assimi Goita, asumió a vicepresidencia d'o país y lo diplomatico Moctar Ouane o puesto de primer menistro con un gubierno que tien o compromiso de desembolicar una transición. En qüestions de seguranza cada vegada ye mas qüestionada a presencia d'as fuerzas francesas sobre o terreno -seguntes informes en as anyadas de presencia no han aconseguiu frenar a presencia d'os grupos yihadistas- y a población resulta cada vegada mas afectada per a violencia. En abril de 2021 a Coalición ciudadana per o Sahel creyada en chulio de 2020 publica l'informe Sahel: Ce qui doit changer que reclama situar a protección d'a población civil en a respuesta d'a crisi d'o Sahel. Un d'os aspectos mas polemicos ye o dialogo con totz os actors d'a crisi que incluyiría a grupos armaus. Tamién s'exiche tolerancia zero pa as violacions d'os dreitos humans cometius per as fuerzas de seguranza.